હજી ગઈ કાલે જ એક પીઢ દંપતી મારા બાંકડે આવીને બેઠું. ઊંઘતો હોઉં એમ મેં આંખ મીંચી દીધી. ‘બધો વાંક તારો છે,’ પુરુષે બળાપો શરૂ કર્યો. ‘રોજ સાંજે એ ‘ક્લાસમાં જઉં છું’ કહીને નીકળતી'તી. બહાર પેલા છોકરાને મળતી'તી એની મને ઘેર બેઠે કેમ ખબર પડે!’ પત્ની રડું રડું અવાજે બોલી. એણે ફેશન ડિઝાઈનનો ક્લાસ જોઈન કર્યો ત્યારે જ મેં ચોખ્ખી ના પાડેલી. આ બધા ક્લાસ-બાસ બધું ડીંડવાણું છે, ઘરમાંથી બહાર નીકળવાના બહાના. ફેશન રાખીને શું કરવાનું! ડિઝાઈન કરાવવા કઈ નવરી આપણે ત્યાં લાઈન લગાવવાની અને છોકરીઓ તો ટીવી જોઈને ફેશનો કરે છે. નખરાં – ચેનચાળા શીખે છે. એ તો સારું થયું બાજુવાળા ધર્મિષ્ઠાબહેન એને પેલા , છોકરાના સ્કૂટર પાછળ બેઠેલી જોઈ ગયાં ને , આપણને વાત કરી, નહીં તો આપણે ઊંઘતાં તે ઝડપાત. કહ્યા વગર પેલા જોડે ભાગી ગઈ હોત તો આપણે ઝેર ખાવાનો વારો આવત દબાવેલા અવાજે પુરુષે કકળાટ ચાલું રાખ્યો,